Segons ha pogut saber RAC1, la Llei del referèndum es basa en resolucions de les Nacions Unides i del Tribunal de la Haia per justificar la via unilateral i, a la vegada, per deixar en evidència el govern de Mariano Rajoy. La norma es presentarà demà, però El món a RAC1 ha tingut accés a part de l’esborrany final.

El document, doncs, no només regula com anirà la jornada de votació, sinó que es presenta com “la resposta democràtica a la frustració” que va provocar la sentència de l’Estatut. Segons la majoria independentista que ha redactat la llei, aquella escapçada va marcar un abans i un després, i va trencar el pacte constitucional del 1978.

Llei acordada per JxSí i la CUP

En un preàmbul de gairebé tres pàgines, la llei acordada per Junts pel Sí i la CUP recull els pactes de l’ONU que reconeixen el dret dels pobles a l’autodeterminació com el primer dels drets humans, uns tractats que el mateix Estat espanyol ha ratificat. Per això, la norma recorda que qualsevol discrepància política s’ha de resoldre amb ple respecte als drets humans i a les llibertats fonamentals.

A més, explica que el Tribunal Internacional de Justícia ha constatat que el dret a decidir dels pobles ha evolucionat i que no ha sortit cap norma ni costum que prohibeixi aquestes pràctiques. Per tot plegat, en l’article 2, es defineix Catalunya com un subjecte polític sobirà que exerceix el dret a decidir lliurement i democràticament i, en l’article 3, se situa el Parlament com a representant de la sobirania de Catalunya.

Junts pel Sí i la CUP també deixen clar que s’han fet tots els esforços per trobar una via acordada amb l’Estat perquè els catalans poguessin decidir lliurement el seu futur.

Funcionament de la votació

Pel que fa al funcionament de la votació, segons l’esborrany de la llei al qual ha tingut accés RAC1, es planteja que la convocatòria del referèndum sigui com qualsevol altra que s’ha fet els últims 30 anys. Només recull dos canvis: es crea una sindicatura electoral, que substitueix la Junta Electoral i estarà formada per juristes nomenats pel Parlament, i també s’habilita una comissió de verificació internacional, que la integraran juristes i politòlegs de tot el món. La llei també protegirà els funcionaris, tal com recull l’article 3.

Totes aquelles autoritats, persones i empreses que participin -ja sigui directament, ja sigui indirectament- en la preparació, celebració o implementació del resultat, queden emparades per aquesta llei

Una trentena d’articles

En total, la llei té 34 articles, un preàmbul i una disposició addicional i una de final. La majoria independentista la presentarà aquest dimarts i, a partir d’aquí, començarà una campanya per explicar-la a tot arreu amb més de 200 actes. El seu objectiu és aclarir dubtes i, si cal, incorporar canvis. La primera parada serà aquest dimarts al vespre al Teatre Nacional de Catalunya.

La Llei del referèndum es tramitarà al Parlament a finals d’agost, mentre que la principal llei de desconnexió (la de transitorietat jurídica) anirà més endavant: s’aprovarà si guanya el sí. Aquesta norma preveu tota la casuística post referèndum.

Llei del referèndum. // RAC1

Llei del referèndum. // RAC1

Llei del referèndum. // RAC1